Viva la Vida or Death and All His Friends
Viva la Vida or Death and All His Friends — ბრიტანული როკ-ჯგუფ Coldplay-ს მეოთხე სტუდიური ალბომი, რომელიც გამოვიდა 2008 წლის 12 ივნისს, ლეიბლზე Parlophone. სახელწოდება მომდინარეობს ესპანური ფრაზიდან, რომელიც ითარგმნება, როგორც „იცხოვრე სიცოცხლე“, თუმცა აგრეთვე შეიძლება ითარგმნოს, როგორც „გაუმარჯოს სიცოცხლეს“. ტექსტების მხრივ, ალბომი ეხება სიყვარულს, სიცოცხლეს, სიკვდილს და ომს. ალბომის ჩაწერა მიმდინარეობდა 2007 წლის ივნისიდან 2008 წლის აპრილამდე, პროდიუსერების, ჯონ ჰოპკინზის, რიკ სიმფსონის, მარკუს დრევსის და ბრაიან ინოს თანაშემწეობით და იყო ჯგუფის პირველი დისკი ამ უკანასკნელის პროდიუსერობით. ჯგუფმა თავად სცადა სხვადასხვა სტილში ექსპერიმენტების ჩატარება, ვინაიდან, ინოს მითითებით, ყოველი სიმღერა განსხვავებული უნდა ყოფილიყო. კოლექტივის მუსიკალური ინტერესებიც უფრო ფართო გახდა. მიუხედავად იმისა, რომ სურდათ, ალბომი 42 წუთზე ნაკლები ხანგრძლივობის ყოფილიყო, იგი ოდნავ ხანგრძლივი გამოვიდა. მასალაზე მუშაობის დაწყება რამდენიმეჯერ გადაიდო. დისკის გარეკანზე გამოყენებულია ეჟენ დელაკრუას „თავისუფლება ბარიკადებზე“. Viva la Vida როგორც კრიტიკოსების მიერ აღიარებული, ასევე კომერციულად წარმატებული იყო. ალბომიდან გამოიცა ხუთი სინგლი - „Violet Hill“ და „Viva la Vida“ (მაისი, 2008), „Lovers in Japan“ და „Lost!“ (ნოემბერი, 2008), „Strawberry Swing“ (სექტემბერი, 2009). „Viva la Vida“ იქცა ჯგუფის პირველ სიმღერად, რომელმაც ბრიტანეთშიც და აშშ-შიც ჩარტში #1 ადგილი დაიკავა. ალბომმა მიიღო გრემის ჯილდო წლის საუკეთესო როკ-ალბომისთვის და ნომინირებული იყო წლის ალბომის კატეგორიაშიც. იგი იყო 2008 წლის ყველაზე გაყიდული ალბომი. 2011 წლისთვის საერთო ჯამში, მისი 11 მილიონი ასლი გაიყიდა. 2008 წლის 25 ნოემბერს იგი ხელახლა გამოიცა, ორიგინალური ალბომის და EP-ის Prospekt's March ერთობლივი სახით.